Ved Retten i Holstebro er en 26-årig og 21-årig mand i dag blevet idømt henholdsvis otte måneders og et års ubetinget fængsel for et røveri hos Min Købmand i Vestervig. Det skriver Midt- og Vestjyllands Politis anklagere på Twitter. De to mænd blev anholdt og varetægtsfængslet i oktober og sigtet for røveriet. Røveriet skete den 28. september i år, hvor en medarbejder blev overfaldet og bagbundet af to overfaldsmænd, inden de stak af med cigaretter og kontanter. Ifølge ejeren af Min Købmand, Rose Borchert, slap gerningsmændene af sted med 35-40 kartoner cigaretter og omkring 12.000 kroner i kontanter. Gerningsmændene har altså nu fået deres dom. De modtog begge dommen og har desuden også fået en betinget udvisning af Danmark.
En 21-årig og en 26-årig mand er blevet idømt ubetinget fængsel for at have røvet Min Købmand i Vestervig.